ธกส.ซับน้ำตาลูกค้าพักหนี้3ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

กู้ใหม่ฟื้นฟูอาชีพลดดอกเบี้ย3%สำรวจพบเกษตรกรกระอักกว่า5แสนครัวเรือน
โพสต์ทูเดย์ — ธ.ก.ส.เผยน้ำท่วมกระทบสินเชื่อกว่า 4.8 หมื่นล้าน คลอดมาตรการพักหนี้ฟื้นฟูลดดอกเบี้ย 3%
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.จะพักชำระหนี้ลูกค้าที่ประสบปัญหาอุทกภัยร้ายแรง เป็นระยะเวลา 3 ปี ตั้งแต่ปี 2553–2555 พร้อมงดคิดดอกเบี้ยในช่วงที่พักชำระหนี้ โดย ธ.ก.ส. จะขอชดเชยดอกเบี้ยดังกล่าวจากรัฐบาลแทนเกษตรกร ในอัตราลูกค้าชั้นดี หรือ MRR1 ซึ่งขณะนี้เท่ากับ 5.75% 
นอกจากนี้ จะให้เงินกู้ใหม่เพื่อไปฟื้นฟูการผลิตและพัฒนาคุณภาพชีวิตรายละไม่เกิน 1 แสนบาท โดยลดอัตราดอกเบี้ยจากเงินกู้ปกติลงอีก 3% เป็นระยะเวลาไม่เกิน 3 ปี โดย ธ.ก.ส.จะขอชดเชยดอกเบี้ยดังกล่าวจากรัฐบาล 3% 
พร้อมกับการลดหย่อนหลักประกันการกู้เงิน เช่น ใช้อสังหาริมทรัพย์เป็นประกัน จะขยายวงเงินกู้ไม่เกินวงเงินจดทะเบียนจำนอง กรณีใช้กลุ่มลูกค้ารับรองรับผิดอย่างลูกหนี้ร่วมตั้งแต่ 5 คนขึ้นไป จากเดิมกู้ได้ไม่เกิน 1.5 แสนบาท เป็นไม่เกิน 2 แสนบาท 
มาตรการช่วยเหลือเพิ่มเติมล่าสุดคือการให้สินเชื่อใหม่แก่เกษตรกรลูกค้าชั้นดีเพื่อซ่อมแซมบ้าน ยุ้งฉางเครื่องมือการเกษตร ปีที่ 13 ดอกเบี้ย MRR2 คิดเป็น 4.75% โดยไม่คิดดอกเบี้ยใน 3 เดือนแรก ปีที่ 45 คิดดอกเบี้ย MRR1 คิดเป็น 5.75% ปีที่ 6 ขึ้นไปคิดดอกเบี้ย MRR เท่ากับ 6.75% 
ธ.ก.ส.ยังให้สินเชื่อแก่องค์กรปกครองส่วนท้องถิ่นเพื่อซ่อมแซมปัจจัยพื้นฐานที่ถูกน้ำท่วมเสียหาย เช่น ถนน ประปา อาคาร เป็นต้น โดยคิดดอกเบี้ยในอัตราพิเศษ MLR2.25 คิดเป็น 2.50% 
ทั้งนี้ จากสำรวจความเสียหายเบื้องต้นของเกษตรกรลูกค้า ธ.ก.ส. ณ วันที่ 11 พ.ย. พบว่า มีครัวเรือนที่ประสบภัย 5.35 แสนครัวเรือนใน 54 จังหวัด คิดเป็นมูลหนี้ 4.85 หมื่นล้านบาท แยกเป็นนาข้าว 6.72 ล้านไร่ และพืชอื่นๆ 1.79 ล้านไร่ พื้นที่ประมง 2.8 หมื่นไร่ และสัตว์จำนวน 1.38 ล้านตัว
นอกจากนั้น พบว่ามีเกษตรกรที่เป็นลูกค้าเสียชีวิตจำนวน 11 คน ในพื้นที่ จ.นครนายก 1 คน นครราชสีมา 3 คน สุพรรณบุรี 1 คน นครสวรรค์ 1 คน เพชรบูรณ์ 1 คน ชัยภูมิ 2 คน ตรัง 1 คน และนครศรีธรรมราช 1 คน รวมต้นเงินกู้ 7.51 แสนบาท ดอกเบี้ย 4.69 หมื่นบาท
ขณะที่ภาคใต้ซึ่งเกิดเหตุการณ์อุทกภัยและวาตภัยอันเนื่องมาจากอิทธิพลของพายุดีเปรสชัน มีจังหวัดที่ได้รับความเสียหายทั้งสิ้น 12 จังหวัด 130 อำเภอ 819 ตำบล 5,643 หมู่บ้าน ราษฎรได้รับความเดือดร้อน 5.7 แสนครัวเรือน คิดเป็นจำนวน 1.833 ล้านคน ได้แก่จังหวัดสงขลา สตูล ตรัง นราธิวาส ยะลา ปัตตานี พัทลุง สุราษฎร์ธานี นครศรีธรรมราช กระบี่ ชุมพร และระนอง 
สำหรับแนวทางในการแก้ไขปัญหาหลังน้ำลด ธ.ก.ส. จะเข้าไปสำรวจความเสียหายและให้ความช่วยเหลือตามความเดือดร้อน เช่น กรณีลูกค้าเสียชีวิตจากอุทกภัย ธ.ก.ส.จะจำหน่ายลูกหนี้ออกจากบัญชีเป็นหนี้สูญโดย ธ.ก.ส. รับภาระเอง 
นอกจากนั้น ธ.ก.ส.ยังได้มอบถุงยังชีพไปแล้วกว่า 5.02 หมื่นครัวเรือน มูลค่ากว่า 10 ล้านบาท และบริจาคเงินร่วมกับสำนักนายกรัฐมนตรีอีก 1 ล้านบาท